RESOLUCIÓN do 10 de setembro de 2008, da Secretaría Xeral de Comunicación, pola que se convocan axudas para apoiar actos de estrea e outras actividades dirixidas á posta en valor de producións audivisuais galegas no ano 2008.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 17/09/2008

Correspóndelle á Secretaría Xeral de Comunicación, a través da Dirección Xeral de Comunicación Audiovisual, o fomento da promoción e difusión do patrimonio audiovisual galego e das artes da imaxe, de acordo co previsto no Decreto 44/2006, do 2 de marzo.
A Secretaría Xeral de Comunicación, a través da Dirección Xeral de Comunicación Audiovisual, recoñece a importancia do primeiro acto de promoción das producións audiovisuais e o relevante impacto divulgativo que producen, achegando aos profesionais e ao público en xeral un coñecemento e información da obra audiovisual rematada que se vai integrar nos circuítos do sector audiovisual.
Así mesmo, considera oportuno potenciar a posta en valor das producións audiovisuais galegas co obxectivo de incrementar a súa presenza nos mercados, foros de coprodución, festivais e outros eventos de relevancia, nacional e internacional, considerando que a participación neses eventos supón un paso necesario para a promoción internacional das obras galegas e o aproveitamento das sinerxías derivadas das interrelacións entre os profesionais dese sector.
Con estes actos de estrea mellórase o coñecemento da produción audiovisual que se está a facer en Galicia e mais poténciase a imaxe xeral do cine galego, consolidándoa. Tamén se considera de interese a procura de oportunidades de compartir e proxectar a profesionalidade deste sector.
Este réxime de axudas quedará suxeito ao Regulamento (CE) nº 1998/2006 da Comisión, do 15 de decembro de 2006, relativo á aplicación dos artigos 87 e 88 do Tratado ás axudas de minimis.
Por todo isto, en virtude da desconcentración de competencias outorgada pola disposición adicional 2ª c) do Decreto 44/2006, do 2 de marzo,
DISPOÑO:
Artigo 1º.-Obxecto.
1.1. Convócanse axudas para apoiar actos de estrea ou presentación de producións audivisuais galegas ou en lingua galega dentro da Comunidade Autónoma de Galicia, realizadas entre o 1 de xaneiro de 2008 e o 31 de decembro de 2008, así como outras actividades dirixidas á súa posta en valor.
1.2. Entenderase por estrea ou presentación o acto de promoción ou divulgación en que se faga accesible por primeira vez ao público o seu contido, a participación en festivais que exixan que a obra non estea estreada e a divulgación realizada fóra dun ámbito doméstico ou restrinxido.
1.3. Só se admitirá unha única solicitude de axuda por produción.
Artigo 2º.-Beneficiarios.
1. Poderán optar a estas axudas as persoas físicas ou xurídicas inscritas como produtoras audiovisuais independientes que estean legalmente constituídas con sede social e domicilio fiscal en Galicia ou establecidas nun Estado membro da Unión Europea con axencia permanente en Galicia.
2. As asociacións de profesionais do sector audiovisual galego poderán solicitar estas axudas, cumprindo coas bases desta convocatoria.
Artigo 3º.-Orzamento e contía das axudas.
3.1. Orzamento.
A Secretaría Xeral de Comunicación, a través da Dirección Xeral de Comunicación Audiovisual, dedicará un importe de 300.000 , que se imputarán na aplicación 04.31.432C.770.1 dos orzamentos xerais da Comunidade Autónoma de Galicia para o ano 2008.
3.2. Contía da axuda.
A axuda poderá alcanzar ata o 40% do orzamento de gastos totais previstos para o acto de estrea e actividades dirixidas á súa posta en valor (IVE incluído).
Segundo o tipo de obra audiovisual que se vai presentar e sempre que exista dotación orzamentaria, establécense as seguintes contías máximas:
a) Longametraxe de ficción, de animación ou documental cunha duración non inferior a 60 minutos: 30.000 . Esta cantidade poderá ser de ata 50.000 , se a participación económica da produtora galega é superior ao 50% do orzamento de produción da película e/ou posúe, como mínimo, o 50% dos dereitos de explotación da obra audiovisual.
En todo caso, dentro destas contías máximas, soamente se poderá dedicar un máximo de 15.000  para o acto propio da estrea en Galicia.
b) Curtametraxes de ficción, de animación ou documental cunha duración inferior a 60 minutos: 10.000 , poderase dedicar como máximo ao acto de estrea un importe de 5.000 .
c) Telefilme ou piloto de serie de televisión e videoxogos: 15.000 , poderase dedicar como máximo ao acto de estrea un importe de 8.000 .
d) Outras obras multimedia: 4.000 .
3.3. Non se considerará presenza nun evento a inscrición dunha obra audiovisual nun mercado ou foro de coprodución para figurar nun catálogo ou para ser visionado (screening).
4. Gastos subvencionables:
Considéranse gastos subvencionables:
a) Publicidade en calquera tipo de medio: inclúe tanto a creatividade do material que se vai utilizar, como a adaptación do existente, a súa realización e o custo de inserción en calquera tipo de medio. Deberán achegarse orixinais da publicidade realizada no momento da xustificación do gasto.
b) Material de difusión e promoción: inclúe a elaboración de folletos, carteis e demais material informativo impreso ou audiovisual, así como expositores que se realicen.
c) Prensa: inclúe os gastos de contratación de axencias de relacións públicas ou axentes de prensa para actividades de promoción da película. Así mesmo, inclúense os gastos derivados da organización de roldas e pases de prensa.
d) Traslados do equipo de produción e/ou artístico: comprende os gastos de desprazamento e aloxamento (pasaxes e hotel) das delegacións participantes, para a realización de actividades de estrea, e actividades dirixidas á súa posta en valor.
e) Tiraxe de copias: inclúe os gastos de realización das copias, os gastos do proceso de dobraxe e subtitulación, recursos necesarios para o achegamento das producións a colectivos con discapacidades ou calquera outro gasto inherente ao proceso de tiraxe e mantemento de copias precisas para a súa posta en valor.
f) Aluguer de sala de exhibición e do equipamento necesario para a exhibición: a inscrición, contratación de casetas, decoración e modulación, transporte de materiais ou calquera outro relacionado con estes aspectos.
g) Outros gastos: calquera outro gasto de organización dos actos que se vaian desenvolver.
Artigo 4º.-Requisitos para solicitar a subvención.
Deberán cumprirse os seguintes requisitos:
a) O acto de estrea ou presentación deberá ter lugar entre o 1 de xaneiro e o 31 de decembro de 2008 no territorio da Comunidade Autónoma galega.
b) A produtora deberá dispoñer dun contrato e/ou acordo de distribución e dun plan de promoción e mercadotecnia viable para o produto audiovisual que se vai presentar, para desenvolver durante o ano 2008.
c) A copia que se vai utilizar na estrea ou presentación deberá estar sonorizada en galego ou dobrada integramente ao galego en caso de que a versión orixinal sexa en castelán, agás nos casos en que o guión exixa que determinados personaxes utilicen un idioma específico. Nos casos en que o idioma orixinal sexa distinto do castelán ou galego, poderase utilizar unha copia en versión orixinal subtitulada en galego.
d) Para o caso de tratarse de producións cinematográficas, a obra deberá contar con, cando menos, dúas copias no momento da súa estrea comercial en Galicia. Así mesmo, deberá cumprirse, cando menos, un dos requisitos seguintes:
1. Tratarse dunha produción ou coprodución galega. No caso das coproducións, a participación económica da produtora galega deberá ser superior ao 30% do orzamento de produción da película e/ou posuír, como mínimo, o 20% dos dereitos de explotación da obra audiovisual que se vai estrear, o que deberá ser acreditado con certificación do ICAA ou EGEDA.
2. Ter recibido unha axuda ao desenvolvemento e/ou á produción audiovisual da Comunidade Autónoma de Galicia, publicada no Diario Oficial de Galicia.
Artigo 5º.-Solicitudes, prazo de presentación e documentación.
5.1. Solicitudes:
As solicitudes, segundo os modelos que figuran como anexo I a esta convocatoria, presentaranse no rexistro xeral da Consellería de Presidencia, Administracións Públicas e Xustiza ou nas súas delegacións provinciais, sen prexuízo do establecido no artigo 38.4º da Lei 30/1992, do 26 de novembro, de réxime xurídico da administracións públicas e do procedemento administrativo común.
5.2. Prazo de presentación:
O prazo de presentación das solicitudes será:
a) Para os actos de estrea realizados entre o 1 de xaneiro de 2008 e os 15 días seguintes aos da publicación desta resolución, establécese un prazo de presentación de solicitudes de 31 días naturais contados desde o día seguinte ao da publicación desta resolución no Diario Oficial de Galicia.
b) Para os demais actos de estrea que se celebren con posterioridade ao anterior período, a solicitude presentarase cunha antelación mínima de 15 días respecto do acto de estrea, sen que en ningún caso se poidan presentar solicitudes máis tarde do 30 de novembro de 2008.
5.3. A presentación dunha solicitude de subvención a esta convocatoria implica a aceptación expresa e formal destas bases e comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia.
5.4. Documentación:
1. Coas solicitudes xuntarase a seguinte documentación:
a) Documentación respecto do solicitante:
1. Copia compulsada do DNI do/a representante ou solicitante.
2. Copia cotexada da documentación acreditativa da constitución legal da empresa, que teña sede social e domicilio fiscal en Galicia; no caso das establecidas nun Estado membro da Unión Europea, a axencia permanente en Galicia, e copia compulsada do documento público do poder notarial con que actua o/a representante, debidamente inscrito no Rexistro Mercantil.
3. Copia compulsada do certificado de inscrición no Rexistro de Empresas do Sector Audiovisual de Galicia ou no Réxistro de Empresas do Instituto de Cinematografía e Artes Audiovisuais (ICAA).
4. Declaración responsable de que o solicitante non incorre en prohibicións para obter subvencións a que se refire o artigo 10.2º da Lei 9/2007, do 13 de xuño, de subvencións de Galicia.
b) Respecto da produción declaración responsable que reflicta:
1. Título da obra que se vai presentar.
2. Tipo de produción.
3. Porcentaxe de coprodución da obra.
4. Certificación de que esta non se estreou de xeito comercial ou doutro xeito, nin foi obxecto de ningún acto público expreso de divulgación ou comunicación, agás en festivais recoñecidos onde a produción se presentase con carácter de obra inédita.
5. No caso de tratarse de coproducións, achegarase unha declaración xurada do produtor executivo en que sinale que lle consta a conformidade de todos os coprodutores á solicitude desta subvención e as obrigas que iso implica.
6. Para as producións cinematográficas exixirase a declaración do representante da empresa de que a longametraxe que se vai estrear conta con máis de dúas copias no momento da súa estrea comercial en Galicia.
7. Unha copia da obra audiovisual que se vai presentar, en soporte DVD.
8. Plan de distribución, promoción e mercadotecnia para a estrea e para a posterior posta en valor, promoción e asistencia a festivais, de ser o caso. Sinalarase expresamente a data elixida para a estrea ou presentación así como calendario das actuacións que comprende o plan. Así mesmo, especificaranse as actuacións que se vaian desenvolver para a posta en valor da produción, indicando os eventos subvencionables a que se vai a asistir e as datas de celebración, ou calquera outra actuación que se vaia desenvolver.
9. Orzamento desagregado e detallado de ingresos e gastos necesarios para a celebración do acto de estrea ou presentación; así como das actividades dirixidas á posta en valor para as que se solicita subvención. Sinalarase expresamente a orixe dos ingresos previstos e os gastos a que se vai aplicar a axuda solicitada.
10. Declaración do conxunto de todas as solicitudes efectuadas, ou concedidas para as mesmas actividades, perante as administracións públicas ou outros entes públicos.
5.5. Formularios:
Todos os formularios necesarios nesta convocatoria pódense obter das páxinas web da Dirección Xeral de Comunicación Audiovisual
http://www.xunta.es/comunicacion/dxca
5.6. Economía documental:
Aquelas produtoras que, nas anualidades comprendidas entre 2002 e 2007 solicitasen axudas ao audiovisual, outorgadas por esta comunidade autónoma, poderán xuntar unha declaración responsable de que se manteñen invariables as circunstancias de constitución e representación da entidade solicitante, téndose por presentada esa documentación, nos termos do artigo 35 f) da Lei 30/1992, do 26 de novembro, de réxime xurídico das administracións públicas e do procedemento administrativo común, para o que se sinalarán a data e o órgano ante o que se presentou a dita documentación.
5.7. En cumprimento do disposto polo artigo 14.1º letra ñ) da mesma lei, a Secretaría Xeral de Comunicación pon en coñecemento dos interesados que se poderán procesar e tratar informaticamente os datos dos solicitantes para tramitación do procedemento de axudas, podendo os interesados exercer os dereitos que garante a Lei orgánica 15/1999, do 13 de decembro, de protección de datos de carácter persoal. Cando se dean algúns dos supostos da letra d) do número 2 da artigo 15 desta lei orgánica, os interesados poden facer constar o seu dereito a que non se fagan públicos os seus datos.
Artigo 6º.-Proposta de resolución, prazo máximo e recursos.
6.1. Os servizos competentes da Dirección Xeral de Comunicación Audiovisual tramitarán as solicitudes e instrumentarán os procedementos necesarios para a concesión da subvención.
6.2. A proposta de concesión formularalla ao secretario xeral de comunicación un órgano colexiado, a través da Dirección Xeral de Comunicación Audiovisual, que é o órgano instrutor. O referido órgano terá a seguinte composición:
a) O subdirector xeral de Telecomunicacións e Audiovisual.
b) O director do Centro Galego de Artes da Imaxe.
c) A xefa de servizo de Estudos e Análises de Telecomunicación e Audiovisual.
d) Como secretario, un funcionario da dita dirección xeral.
6.3. Para a concesión ou denegación da axuda atenderase exclusivamente ao cumprimento dos requisitos desta convocatoria e ata o límite orzamentario sinalado para esta liña de axudas.
6.4. Resolución de solicitudes:
1. Dentro das dispoñibilidades orzamentarias e no prazo máximo de tres meses, o secretario xeral de Comunicación resolverá ditando un acto individual por cada solicitude que cumpra os requisitos desta convocatoria.
2. Modificación da resolución. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
3. A resolución ditada polo secretario xeral de Comunicación esgota a vía administrativa e contra a dita resolución poderá interpoñerse potestativamente recurso de reposición no prazo dun mes, contado desde o día seguinte ao da súa notificación; ou ben interpoñer recurso contencioso-administrativo ante o Tribunal Superior de Xustiza de Galicia, no prazo de dous meses, contados de igual modo.
4. De non notificarse resolución no prazo indicado no número 1, entenderase desestimada a petición correspondente, podendo interpoñerse, con carácter potestativo, recurso de reposición ante o secretario xeral de Comunicación no prazo de tres meses, ou ben interpoñer recurso contencioso-administrativo ante o Tribunal Superior de Xustiza de Galicia, no prazo de seis meses. Os prazos sinalados para estes casos comenzarán a contarse desde que transcorra o prazo sinalado no número 1 anterior.
Artigo 7º.-Notificación da resolución de concesión e publicidade.
7.1. Notificación da resolución de concesión:
A notificación da concesión ou denegación da subvención efectuarase ao beneficiario, sinalando o importe adxudicado, para o acto de estrea ou presentación, e o importe adxudicado para a distribución, promoción e asistencia a festivais.
7.2. Notificada a resolución de subvención, os beneficiarios deberán manifestar expresamente a súa aceptación nun prazo máximo de 10 días naturais, ante a Dirección Xeral de Comunicación Audiovisual, empregando para este trámite o modelo que figura como anexo II desta convocatoria. Transcorrido o devandito prazo sen facela, entenderase que o beneficiario da axuda renuncia á subvención concedida e procederase, sen máis trámite, ao arquivo do expediente.
7.3. No caso de que se producisen modificacións nas datas de estrea, no acto de presentación, nas actividades de comercialización e distribución ou nos orzamentos inicialmente presentados na solicitude, o beneficiario deberá comunicalo ante a Dirección Xeral de Comunicación Audiovisual con antelación á celebración dos actos previstos.
7.4. Publicidade:
A publicidade das axudas adxudicadas efectuarase a través do Diario Oficial de Galicia e, de conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, na páxina web oficial da Dirección Xeral de Comunicación Audiovisual publicarase a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Artigo 8º.-Libramento e xustificación da subvención.
8.1. Libramento da subvención:
Para o libramento da subvención, a produtora poderá solicitar ante a Dirección Xeral de Comunicación Audiovisual:
-O pagamento á conta, pola contía correspondente ao acto de estrea, nun prazo máximo de tres meses desde a súa celebración, e en calquera caso antes do 31 de decembro de 2008.
-O pagamento pola totalidade da subvención ou da parte correspondente ás actuacións de posta en valor e asistencia a festivais, no caso de terse solicitado pagamento á conta, antes do 31 de decembro de 2008.
8.2. Documentación xustificativa:
Documentación para xustificar o obxecto da subvención, que se presentará por duplicado (caderno de copias compulsadas e caderno de copias simples), segundo o pagamento solicitado:
a) Balance de ingresos e gastos totais respecto do acto de estrea e das actuacións para a posta en valor, e asistencia a mercados, asinado polo responsable, xunto coa relación numerada e ordenada das facturas emitidas a nome do promotor das actividades que xustifiquen a totalidade do gasto realizado, sinalando a orixe dos ingresos (axudas, fondos propios, cotas ...) e os gastos a que se destinan.
b) Relación numerada e ordenada das facturas ou documento de valor probatorio equivalente, que se presenten para xustificar o importe subvencionado, asinada polo representante, xunto con copia compulsada das correspondentes facturas ou documentos, que se presentarán coa mesma orde e mesmo número ordinal que o asignado na relación numerada.
c) Declaración complementaria do conxunto de axudas obtidas e/ou solicitadas para o mesmo proxecto en calquera outra Administración, organismo ou ente público ou privado. En caso de ser beneficiario dalgunha axuda ou subvención para a mesma actuación, deberase achegar a documentación necesaria para a súa valoración para os efectos de concorrencia ou incompatibilidade coa axuda concedida.
d) Declaración de solicitudes efectuadas ou subvencións concedidas para o mesmo proxecto das distintas administraciones públicas ou entes públicos ou privados de carácter nacional ou internacional, durante os dous exercicios fiscais anteriores e no actual, de acordo coa normativa reguladora das axudas de minimis establecida no Regulamento (CE) nº 1998/2006 da Comisión, do 15 de decembro de 2006, relativo á aplicación dos artigos 87 e 88 do Tratado ás axudas de minimis.
e) Memoria final xustificativa da aplicación da subvención, correspondentemente asinada, en que se concreten e expliquen as actividades desenvolvidas en relación coa finalidade da subvención e as súas condicións.
f) Certificación expedida pola entidade bancaria en que sinale o número completo da conta que posúa o beneficiario onde se deba realizar o pagamento.
En caso de solicitar pagamento á conta pola contía correspondente ao acto de estrea, remitirase para o primeiro pagamento a documentación antes enumerada referida ao acto de estrea.
En ningún caso o importe da subvención concedida poderá ser de tal contía que, illadamente ou en concorrencia con outras subvencións, axudas, ingresos ou recursos, supere o custo da actividade subvencionada.
8.3. Entrega ao Centro Galego de Artes da Imaxe:
De acordo co establecido no artigo 6.2º da Lei 55/2007, do 28 de decembro, do cinema, os beneficiarios deberán entregar unha copia da obra cinematográfica ou audiovisual, en perfectas condicións e coa súa etalonaxe definitiva ao Centro Galego de Artes da Imaxe e deberán presentar documento xustificativo de ter realizado o dito depósito xunto co resto da documentación xustificativa da subvención.
Artigo 9º.-Obrigas dos beneficiarios.
As legalmente previstas, e expresamente establécense as seguintes:
a) Autorizar a Secretaría Xeral de Comunicación e a Dirección Xeral de Comunicación Audiovisual para a utilización do título audiovisual nas súas actuacións de promoción e difusión do patrimonio audiovisual galego.
b) Facer constar na cartelaría e material de promoción que se elabore para o acto de estrea, presentación ou posta en valor a imaxe corporativa da Xunta de Galicia-Presidencia-Secretaría Xeral de Comunicación-Dirección Xeral de Comunicación Audiovisual; figurando exclusivamente a imaxe corporativa de centros directivos ou departamentos que lle outorgasen axudas ou subvencións mediante procedementos públicos legalmente previstos.
c) Nos actos públicos previstos pola estrea ou presentación, a Secretaría Xeral de Comunicación e a Dirección Xeral de Comunicación Audiovisual terán unha axeitada presenza institucional.
d) Proporcionar en todo momento a información que lle sexa requirida en relación á subvención concedida e someterse ás actuacións de comprobación da Dirección Xeral de Comunicación Audiovisual, da Intervención Xeral da Comunidade Autónoma, do Tribunal de Contas, do Consello de Contas e doutros órganos competentes.
Artigo 10º.-Incumprimento, reintegros e sancións.
1. O incumprimento das obrigas contidas nesta convocatoria ou na demais normativa aplicable, así como das condicións que, se é o caso, se establezan na resolución de concesión, dará lugar á obriga de devolver total ou parcialmente as subvencións percibidas, así como o aboamento dos xuros de mora correspondentes.
2. Así mesmo, procederá o reintegro do exceso percibido nos supostos en que o importe da subvención, illadamente ou en concorrencia con subvencións ou axudas doutras administracións públicas ou doutras entidades públicas ou privadas, nacionais ou internacionais, supere o custo da actividade que se vaia desenvolver ou, de ser o caso, a porcentaxe máxima de investimento subvencionable que se estableza.
3. Para facer efectiva a devolución a que se refiren os puntos anteriores tramitarase o oportuno procedemento de reintegro, que se axustará ao previsto no artigos 37 e seguintes da Lei 9/2007, do 13 de xuño, de subvencións de Galicia, e na demais normativa de aplicación.
4. Aos beneficiarios das subvencións reguladas nesta resolución seralles de aplicación o réxime de infraccións e sancións previstas nos artigos 50 e seguintes da Lei 9/2007, do 13 de xuño, de subvencións de Galicia, e na demais normativa de aplicación.
Artigo 11º.-Réxime xurídico desta convocatoria.
Aplicaranse a esta convocatoria de axudas a Lei 9/2007, do 13 de xuño, de subvencións de Galicia; a lexislación básica do Estado contida na Lei estatal 38/2003, do 17 de novembro, xeral de subvencións e a Lei 30/1992, do 26 de novembro, de réxime xurídico das administración públicas e do procedemento administrativo común.
Disposición derradeira
Autorízase o titular da Dirección Xeral de Comunicación Audiovisual para adoptar todos os actos e medidas necesarias para a aplicación do establecido nesta resolución.
Santiago de Compostela, 10 de setembro de 2008.
Juan Fernando Salgado García
Secretario xeral de Comunicación
Ver referencia pdf "18000D002P006.PDF"
Ver referencia pdf "18000D004P013.PDF"